દિલ્હીથી ફોન પર વાત કરતાં નિધિ કહે છે કે મને જાતીય ભેદભાવ માટે સખત ચીડ છે. મારા પતિ મને આઉટડોર એક્ટિવિટી કરતા સમયે જ મળ્યા છે અને તેમને ખબર હતી કે હું ઘરમાં બેસવાની નથી. ઘરમાં કે ઑફિસમાં એક ઠેકાણે બેસવું મારો સ્વભાવ નથી. બહારની પ્રવૃત્તિમાં મને સ્વતંત્રતાનો અહેસાસ થાય છે. એટલે લગ્ન બાદ પણ મારું સાહસ ચાલુ જ રહ્યું. ડ્રાઈવિંગ કરવું મને ખૂબ ગમે છે. ૧૮ વરસની ઉંમરે જ મેં ડ્રાઈવિંગ લાઈસન્સ લઈ લીધું હતું. એકલા એકલા વણખેેડેલા રસ્તાઓ પર ગાડી લઈને લોન્ગ ડ્રાઈવ પર નીકળી જતી. પછી તો બાળકો થયા. એટલે થોડો સમય ગાડી ચલાવવાનું બંધ રહ્યું, પણ પછી મેં મારી જીપને મોડિફાઈ કરીને બન્ને બાળકોને લઈને હું નીકળી પડતી. હવે બાળકોને શાળા હોય છે. એટલે દરેક વખતે મારી સાથે નથી જોડાઈ શકતા. તમારા જેવો સવાલ બધા જ મને પૂછે છે કે બાળકો સાથે તમે કઈ રીતે બહાર જઈ શકો છો? દરેકને મારો જવાબ એક જ છે કે મારા જીવનના કેન્દ્રમાં હું છું. બાળકો મારા છે. તેમને મારા જેવી મમ્મી સાથે જીવવાનું છે. જેમના જીવનના કેન્દ્રમાં બાળકો હોય છે તેમણે બધું છોડવું પડતું હોય છે. આજે મારા બાળકોની હું ખાસ મિત્ર છું. તેઓ મારી ખૂબ નજીક છે. તેમને મારા માટે ગર્વ છે અને તેઓ જ મને સતત નવા સાહસો કરવા પ્રેરે છે. સ્ત્રી ડ્રાઈવરો કેમ હાઈવે પર ઓછી દેખાય છે? કારણ કે સ્ત્રીઓને પોતાના પર વિશ્ર્વાસ નથી હોતો. તેનું પણ કારણ છે કે તેઓ પુરુષોની જેમ વધુ ગાડી ચલાવતી નથી. એકલી લાંબી ડ્રાઈવ પર જતી નથી. મારા પતિને ડ્રાઈવિંગનો કંટાળો હતો એટલે બહારગામ જતા ત્યારે હું જ મોટેભાગે ડ્રાઈવ કરતી હતી. ડ્રાઈવિંગ મારા માટે નશા સમાન બની ગયું ત્યારે મેં કાચા અને ચેલેન્જિંગ રસ્તાઓ પર ગાડી ચલાવવા માંડી.